Para outras páxinas con títulos homónimos véxase: Carreira.

**San Paio de Carreira** é unha parroquia do concello coruñés de Ribeira, na comarca do Barbanza. Ten unha superficie de 9,5 km². Segundo o IGE, no ano 2018 tiña 2.026 habitantes (987 homes e 1.039 mulleres).

Forma parte do Arciprestado de Posmarcos de Abaixo, da arquidiocese de Santiago de Compostela. Entre os anos 1820 e 1835 a parroquia foi constituída como Concello Constitucional, integrándose no de Ribeira logo da reforma administrativa do ano 1833, vixente na actualidade.

Xentilicio
----------

Esta parroquia posúe un xentilicio, completamente consolidado e atestado, que é **carreirán**.

Xeografía
---------

Linda ó norte coa parroquia de Artes, ó leste coas de Ribeira e Castiñeiras, ó sur coa de Aguiño e ó oeste co océano Atlántico.

A altitude media é de 25 metros sobre o nivel do mar; o seu clima é tépedo, de tipo oceánico, resultante da exposición directa ós ventos mariños. A temperatura media anual rolda os 14,9 °C, unha das máis altas de Galicia, e as temperaturas extremas poden alcanzar os 0,5 °C no inverno e os 34,4 °C no verán.

O punto máis elevado de Carreira é o monte da Cidá con 213 m de altitude. Desde el mírase todo o concello de Ribeira.

O centro urbano da parroquia, localizado en Campos, atópase a 3 km de Santa Uxía de Ribeira, centro administrativo do concello, e a 65 km de Santiago de Compostela.

Patrimonio
----------

Na parroquia de Carreira hai restos de dous castros: o castro do Monte da Cidá, situado no cumio do monte da Cidá, e o castro do Porto de Baixo, a carón dunha cala da cal recibe o nome, e dentro dos terreos que forman parte do Parque Natural do complexo dunar de Corrubedo.

A igrexa parroquial, construída en 1717, é de estilo neoclásico, cunha soa nave, sancristía e campanario. Sufriu varias reformas, logo de que un incendio destruíse en 1818 a torre do campanario, e a comezos do século XX outro incendio queimase o retablo maior, de orixe barroca.

A nave principal é de cruz latina e co brazo transversal moi curto. Divídese en catro tramos por arcos faxóns de medio punto que sosteñen unha bóveda de canón até o prebisterio, onde é de crucería.

Consérvase unha imaxe da Dolorosa, feita a mediados do século XIX por Xosé Ferreiro.

Na fachada principal hai unha porta rectangular sen ornamentos, e sobre ela unha fiestra.

Carreira na literatura popular
------------------------------

* *Meu amor está en Palmeira,/ meu esprito en Santa Uxía/, meu corazón en Carreira,/ meu todo en Vilagarcía* .
* *Os do Maño son sapiños,/ os de Palmeira forzudos,/ os de Santa Uxía tolos/ e os de Carreira son mulos* .

Galería de imaxes
-----------------

*Artigo principal**:* Galería de imaxes de Carreira, Ribeira.
* Capela de San Roque da GranxaCapela de San Roque da Granxa
* Castro do Porto de BaixoCastro do Porto de Baixo
* Hórreo en SampaioHórreo en Sampaio
* Igrexa parroquial de SampaioIgrexa parroquial de Sampaio
* Lagoa de VixánLagoa de Vixán
* Vista dende o monte da CidáVista dende o monte da Cidá
* Antigo muíño fariñeiroAntigo muíño fariñeiro
* Praia de AnquieiroPraia de Anquieiro

Lugares e parroquias
--------------------

### Lugares de Carreira

| Lugares da parroquia de Carreira no concello de Ribeira (A Coruña) |  |
| --- | --- |
| Agro da Cuña | A Aldea Vella | As Bouzas | Os Buxos | Campos de Abaixo | Campos de Arriba | A Capela | Carreiriña | As Cartas | Casalnovo | Castro | Covelo | O Cruce | A Estrada | A Fieiteira | A Filgueira | Frións | A Graña | A Granxa | Laxes | Liboi | A Mámoa | Montevixán | O Outeiro | Parte ó Río | Pé do Corniño | As Pedriñas | A Pedrosa | O Quinteiro | A Revolta | O Rueiro | Sabartán | San Paio | Sobreira | O Vilar | Vixán |

### Parroquias de Ribeira

| Galicia | Provincia da Coruña | Parroquias de Ribeira |  |
| --- | --- |
| Aguiño (Nosa Señora do Carme) | Artes (San Xián) | Carreira (San Paio) | Castiñeiras (O Bo Pastor) | Corrubedo (Santa María) | Oleiros (San Martiño) | Olveira (Santa María) | Palmeira (San Pedro) | Ribeira (Santa Uxía) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.
2. ↑  Quiles, Fernando Cabeza. "Toponimia de Ribeira". *Real Academia Galega*. Consultado o 2023-06-25.
3. ↑  Fermín Bouza-Brey: "Cantigas populares da Arousa", en *Arquivos do Seminario de Estudos Galegos* III, 1929, 153-204 [en facsímile II], 158. No orixinal: *Sta. Euxía*.
4. ↑  O Xobre (ou O Maño) é parroquia da Pobra do Caramiñal; Palmeira é parroquia de Ribeira. No texto: *os de O Maño*, *Santa Euxía*. Fermín Bouza-Brey: "Cantigas populares da Arousa", en *Arquivos do Seminario de Estudos Galegos* III, 1929, 153-204 [en facsímile II], px. 169.

Véxase tamén
------------

### Outros artigos

* Lugares de Ribeira

### Ligazóns externas

* San Paio de Carreira

|  |  |
| --- | --- |
| Control de autoridades | 
* Wd: Q3332598
* código INE: 15073030000
* GeoNames: 3126185

 |